Батанічны сад. Батанічны сад, які існаваў у Шчучыне, лічыўся адным з лепшых у Беларусі. Шчучынскі батанічны сад быў закладзены адным з першых, пасля заснаванага Ж. Жыліберам гродзенскага. Частка калекцыі раслін з Гродна была перададзена ў наш горад. У шчучынскім батанічным садзе налічвалася не менш за 500 відаў раслін. Ёсць меркаванні, што яго рэшткі засталіся ў горадзе да гэтай пары. Напрыклад, каля касцёла святой Тэрэзы Авільскай і сёння расце дуб, якому больш за 200 год. Ёсць мноства рэдкіх і нават экзатычных раслін: шаўкоўніца, ліпа буйналістая, лістоўніца еўрапейская, сібірскі кедр. Побач з Гандлёвым домам расце маньчжурскі арэх, а іншыя яго сабраты – непадалёку ад перакрыжавання дарогі Шчучын-Астрына-Мінск-Гродна. Шчучын упрыгожваюць чатыры віды клёна, тры віды дуба, два віды бярозы. Яшчэ адна іншаземка, якая прапісалася ў Шчучыне, – сасна Веймутава, палюбавацца на якую можна за царквою Міхаіла Архангела і каля рэстарана “Шчучын”.